b'\n_START_ARTICLE_\nBojtina\n_START_SECTION_\nZgodovina vasi\n_START_PARAGRAPH_\nVas Bojtina je najstarej\xc5\xa1a vas v krajevni skupnosti \xc5\xa0martno, saj se prvi\xc4\x8d omenja leta 1227 pod imenom \xc2\xbbVogtwin\xc2\xab. V Bojtini stoji na nadmorski vi\xc5\xa1ini 1007 metrov cerkev Sv. Ur\xc5\xa1ule. Je podru\xc5\xbeni\xc4\x8dna cerkev Sv. Martina v \xc5\xa0martnem na Pohorju in je med podru\xc5\xbeni\xc4\x8dnimi cerkvami omenjena prva. Kdaj je bila cerkev zgrajena ni natan\xc4\x8dno znano. Po zapiskih sode\xc4\x8d se prvi\xc4\x8d omenja leta 1545. V listinah iz 16. stoletja je zapisano, da jo je dal zgradil Jurij III Schaubberg na svoji posesti. Po naslikanih kri\xc5\xbeih sede\xc4\x8d je bila posve\xc4\x8dena, oltarji pa ne. Imela je tri oltarje, prvi Sv. Ur\xc5\xa1ule, drugi Sv. Ahaca in tretji Sv. Janeza Krsnika.\n_START_SECTION_\nLipe\n_START_PARAGRAPH_\nDale\xc4\x8d naokrog so znane Kresnikove lipe, katere obseg najdebelej\xc5\xa1e meri 860 centimetrov in spada med najdebelej\xc5\xa1e lipe na Slovenskem. Kresnikove lipe sestavlja skupine petih lip, ki so posajene v neposredni bli\xc5\xbeini Kresnikove doma\xc4\x8dije. Zelo je zanimiv primerek zara\xc5\xa1\xc4\x8danja dveh lip. Lipe so za\xc5\xa1\xc4\x8ditene z odlokom o naravni in kulturni dedi\xc5\xa1\xc4\x8dini. Zraven teh lip so poznane \xc5\xa1e Termotove lipe, A\xc4\x8dkova, Zgornje Boj\xc4\x8dnikova, Grobnikova, Robnikova, \xc5\xa0ternova.\n_START_SECTION_\nMo\xc4\x8dvirja\n_START_PARAGRAPH_\nNa Bojtini v povirju Bistrice se v dolinicah stranskih pritokov nahaja ve\xc4\x8d manj\xc5\xa1ih mo\xc4\x8dvirij. Ve\xc4\x8dje mo\xc4\x8dvirje se nahaja v bli\xc5\xbeini Stegnetove bajte in kmetij Prednik oz. Trtnik. To so mo\xc4\x8dvirni travniki z elementi nizkega barja, ki prehajajo v obmo\xc4\x8dja s \xc5\xa1otnimi mahovi in ombotrofnimi vrstami. Poleg odprtih vodnih oken so tudi dvignjene lege s smrekami in brezo.\n_START_SECTION_\nRimski kamnolom\n_START_PARAGRAPH_\nNa ozemlju Bojtine se nahaja Rimski kamnolom.\n_START_SECTION_\nGozdna u\xc4\x8dna pot Bojtina\n_START_PARAGRAPH_\nGozdna kro\xc5\xbena u\xc4\x8dna pot je dolga 3700 metrov, je srednje zahtevna. Na njej premagamo 150 metrov vi\xc5\xa1inske razlike. Sprehod po njej traja 2 uri. Za voden ogled je potrebno na\xc4\x8drtovati 3-4 ure. Pohodna pot pa je dolga 6500 metrov in premagamo 220 metrov vi\xc5\xa1inske razlike. Pot lahko nadaljujemo do Areha ali Treh kraljev. Na sami poti si lahko ogledamo \xc5\xa1tevilne rastlinske vrste, med njimi tudi znamenite Kresnikove lipe, Trmotove lipe, Rimski kamnolom, cerkev Sv. Ur\xc5\xa1ule, Kresnikovo kova\xc4\x8dijo, Ferdinadovo doma\xc4\x8dijo,\xc5\xa0etorov mlin...\n_START_SECTION_\nPriznanja\n_START_PARAGRAPH_\nVas Bojtina je bila v letih 1999, 2000, 2001, 2002, 2003,2004, 2005, 2006, 2007, 2008 progla\xc5\xa1ena za najlep\xc5\xa1e urejeno vas v KS \xc5\xa0martno na Pohorju. Leta 1999, 2000, 2001 in 2002 in 2008 je prejela Zlato vrtnico ob\xc4\x8dine Slovenska Bistrica, ter leta 2002  priznanje Krajevne skupnosti \xc5\xa0martno na Pohorju za urejenost in prepoznavnost kraja in priznanje Turisti\xc4\x8dne zveze Slovenije, kot tretja najlep\xc5\xa1a Slovenska hribovska vas.\n_START_SECTION_\nDosedanji predsedniki vasi Bojtina\n_START_PARAGRAPH_\n\xc4\x8cavni\xc4\x8dar Kristina 2007 dalje_NEWLINE_Kapun Miran  1999 - 2007_NEWLINE_Kapun Jo\xc5\xbee  1991 - 1999'